嵩山天門歌
作者：宋之問
朝代：唐

paragraphs: 登天門兮坐盤石之磷𥒘，前漎漎兮未半，下漠漠兮無垠。
紛窈窕兮巖倚披以鵬翅，洞膠葛兮峰稜層以龍鱗。
松移岫轉，左變而右易。
風生雲起，出鬼而入神。
吾亦不知其靈怪如此，願遊杳冥兮見羽人。
重曰：天門兮穹崇，回合兮攢藂。
松萬接兮柱日，石千尋兮倚空。
晚陰兮足風，夕陽兮赩紅。
試一望兮奪魄，況衆妙之無窮。